LV Eiropas Savienības Oficiālais Vēstnesis C 384/17

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 384/15

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“FAL OYSTER”

EK Nr.: UK-PDO-0005-0885-22.07.2011

AĢIN ( ) ACVN ( X )

1. Nosaukums:

“Fal Oyster”

2. Dalībvalsts vai trešā valsts:

Apvienotā Karaliste

3. Lauksaimniecības produkta vai pārtikas produkta apraksts:

3.1. Produkta veids:

1.7. grupa. Svaigas zivis, gliemji un vēžveidīgie un to izstrādājumi

3.2. Produkta apraksts, uz kuru attiecas nosaukums (1):

Ar nosaukumu “Fal Oyster” jeb Felas austere apzīmē austeres, kas ar tradicionālajām buru vai airu laivām nozvejotas noteiktajā ģeogrāfiskajā apgabalā laikā no 1. oktobra līdz 31. martam.

Felas austere pieder pie sugas Ostrea edulis, kas plašāk zināma kā plakanā jeb vietējā austere. Tai ir ieapaļa, neregulāras formas ovāla čaula ar raupju zvīņveida virsmu. Čaula ir brūnā vai krēmkrāsā ar gaišbrūniem vai zilganiem lokiem uz ārējās virsmas. Čaulas vāku iekšpuse ir ļoti gluda, pērļaini balta vai zilpelēka, bieži vien ar tumšāk zilu tonējumu.

Abu čaulas pušu (vāku) forma nav vienāda. Kreisais vāks ir ieliekts, un ar to austere piestiprinās pie substrāta, bet labais vāks ir plakans un aizvērtā veidā ievietojas kreisajā vākā. Austere var izaugt līdz aptuveni 110 mm (čaulas garums). Felas austeres ievāc tikai laikā no 1. oktobra līdz 31. martam, izmantojot tradicionālas metodes, kas raksturīgas vienīgi noteiktajam ģeogrāfiskajam apgabalam.

Šo austeru organoleptiskās īpašības Lielbritānijas Čaulgliemju asociācija raksturo šādi.

Smarža: atgādina jodu.

Garša: sulīga, ar melones, salātlapu un gurķa notīm.

Pēcgarša: gaistoša un viegla, metāliska, atgādina alvu un varu.

Konsistence: stingra; raksturīgs sāļums.

Pēc izskata austeres mīkstais ķermenis ir krēmkrāsā, bet malās – nespodri pelēks.

Čaulās esošās dzīvās austeres pēc ievākšanas un attīrīšanas pārdod mazumtirgotājiem vai piegādā restorāniem visā Apvienotajā Karalistē, kā arī eksportē uz ārvalstīm. Dzīva produkta glabāšanas laiks ir aptuveni 5 dienas.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Felas austeres audzē un ievāc tikai noteiktajā ģeogrāfiskajā apgabalā laikā no 1. oktobra līdz 31. martam, izmantojot tradicionālas bezmotora laivas.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Felas austeru audzēšanas apgabalu īsumā var raksturot kā Truro ostas zvejniecību. Tās robežas 1936. gada zvejniecības rīkojumā (grozīts 1975. gadā) noteiktas kā Truro un Felmutas (Falmouth) ostu un Truro, Felas (Fal) un Treziljenas (Tresillian) upju teritorija 2 721 akra (1,101 ha) platībā.

Sīkāk šo apgabalu var aprakstīt kā teritoriju uz ziemeļiem no iedomātas līnijas, kas savieno Trefjūzispointu (Trefusis Point) un Sentmozkāstlu (St Mawes Castle), līdz parastajai bēguma līnijai. Zvejniecības robeža iet gar parasto bēguma līniju, un tā sakrīt ar krasta līniju, izņemot upju ietekas, kuras iezīmē zvejniecības augšējo robežu pie Mailas (Mylor), Seintdžastas (St Just) un Malpasas (Malpas).

Noteiktais ģeogrāfiskais apgabals ir vienīgā regulētā vietējo austeru zvejniecība Anglijas dienvidrietumu daļā.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Felas upe ir dabīga savvaļas zvejniecība, kurā austeres netiek nedz kultivētas, nedz citādi audzētas. Nelielā apjomā notiek dabīgo savvaļas austeru lauku “apkope”, jo zvejas procesa laikā dragas pārvieto arī substrāta (smilšu, sīku akmentiņu un čaulu atlūzu maisījuma) daļas. Tas uztur zvejniecību labā stāvoklī, un neregulārā austeru lauku papildapstrāde ar dragām (neievācot austeres, saukta arī par ecēšanu) to uzlabo vēl vairāk un sekmē jauno austeru piestiprināšanos pie substrāta.

Felas upes pietekas sākas kalnu ielejās un ir bagātas ar minerālvielām un dzīvo barību. Arī estuārs ir ļoti dziļš, tāpēc ūdens tajā cirkulē ne tikai plūdmaiņu laikā. Šajā unikālajā vidē aug planktons, ar kuru austeres barojas.

Turklāt ir pierādījumi, ka Kornvolas tuvumā visas raktuves ir ūdeņiem bagātās vietās, un ūdens no tām ir jāatsūknē vai arī tas dabīgā veidā noplūst Kārnonvalijā (Carnon Valley) un no turienes nonāk Felas upes sateces baseinā un vēlāk – estuārā. Šis ūdens ir bagāts ar minerālvielām, kuru kombinācija ir unikāla. Tieši šīs minerālvielas, īpaši varš un cinks, dod Felas austerēm tipisko metālisko garšu. Tādējādi Felas austere ir organoleptiskā ziņā atšķirīga no citām austerēm šajā apgabalā.

Ciešā saikne starp zvejas apgabalu un zvejas produktu kļūst acīmredzama, izpētot rakstiskās liecības par Felas upē un tās pietekās atrodamo austeru zvejošanu, audzēšanu un realizēšanu. Vēsturiskajos pierakstos minēts, ka austeru zveja notiek ar dragām no buru un airu laivām. Aprakstītie paņēmieni un zvejas rīki ir ļoti līdzīgi tiem, kurus izmanto arī šodien. Šādu liecību, kas apraksta nevienā citā teritorijā neizmantotas vēsturiskas un mūsdienīgas zvejas metodes, ir daudz.

Pēc vēsturiskajām un tradicionālajām metodēm austeru zvejā dragas velk ar buru vai airu (bezmotora) laivām. Šī senā zvejas tradīcija izpausmi rod zinātībā un iekārtās, kuras zvejnieki nodod no paaudzes paaudzē. Ir pierādījumi tam, ka austeru zvejā izmantotās laivas pārmanto no paaudzes paaudzē un dažām no tām ir vairāk nekā 100 gadu. Paaudzēs pārmantoto prasmju piemēri ir prasme atrast austeres, pareizi rīkoties ar gūto nozveju un dragu vilkšanai piemērotāko austeru lauku izvēle atkarībā no plūdmaiņu fāzes un vēja virziena.

Vēsturiskas liecības visā XIX gadsimta garumā min Felmutas ostas apkaimē piekopto austeru vākšanas un audzēšanas rūpalu, kurā ietilpa austeru zvejošana, audzēšana, šķirošana un pārdošana.

XX gadsimtā pieņēma vietējus likumus, ar kuriem atļāva vienīgi tradicionālās zvejas metodes un buru un airu laivas un nodrošināja šīs zvejniecības ilgtermiņa aizsardzību. Tomēr astoņdesmitajos gados aptuveni 100 kuģu lielā flote piedzīvoja katastrofālu samazinājumu pēc tam, kad slimība ievērojami noplicināja austeru krājumus un to zvejošanu padarīja nerentablu. Krājumu atveseļošanās ir bijusi ilga, bet nu flote ir pamazām izaugusi, un zvejnieki, apstrādes uzņēmumi un zvejniecību regulējošās iestādes ir apvienojušās īpašā Austeru zvejniecības pārvaldības grupā.

5.2. Produkta specifika:

Felas austeres īpašības ir cieši saistītas ar ģeogrāfisko apgabalu; to nosaka unikālā ievākšanas metode, kas pieder pie vietējām tradīcijām. Zvejā izmanto dragas, ko buru vai airu laivas velk pa jūras gultni. Dragu un laivu uzbūve nav mainījusies kopš 1750. gada, ar kuru datēti senākie šo zvejas rīku apraksti.

Austeres mīkstais ķermenis ir stingrs, ar gludenu, zīdainu virsmu. Tas ir krēmkrāsā, bet malās – nespodri pelēks. Garša ir sāļa, sulīga, ar saldenām melones, salātlapu un gurķa notīm. Raksturīga arī gaistoša metāliska – alvas un vara – pēcgarša.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Austeru garšu nosaka vide, kurā tās augušas. Felas upes zvejniecībā satek apkārtējo ieleju ūdeņi, kuros ir daudz minerālvielu un dzīvās barības. Turklāt dziļajā Felas estuārā papildus plūdmaiņām notiek arī ūdens cirkulācija, tāpēc šajā vietā ir unikāls sāļā jūras ūdens un saldūdens apvienojums. Šādā vidē izaug planktons, ar kuru austeres barojas, un tā nosaka Felas austeru garšas īpašības, kas salīdzinājumā ar citu apgabalu austerēm tiek raksturotas kā sāļākas, metāliskākas, krēmīgākas un maigākas.

Felas austeru īpašības ir saistītas ar ģeogrāfisko apgabalu un vietējām tradīcijām, kuras nosaka apgabalam unikālo un paaudzēs pārmantoto ievākšanas metodi, kas ietver prasmi atrast austeres, pareizi rīkoties ar gūto nozveju un dragu vilkšanai piemērotāko austeru lauku izvēli atkarībā no plūdmaiņu fāzes un vēja virziena.

Nosaukuma “Fal Oyster” plašā izmantošana un šā nosaukuma reputācija attiecībā uz lieliskajām garšas un kvalitātes īpašībām ir ilgstoša un rūpīga darba rezultāts, kā to labi zina šā darba veicēji – austeru apstrādātāji un Austeru zvejniecības pārvaldības grupa. Visi grupas dalībnieki izmanto nosaukumu “Fal Oyster”, lai apzīmētu augstas kvalitātes produktu, kuru pārdošanai piedāvā, izmantojot vairumtirdzniecības piegādes ķēdes, un kurš ir ļoti pieprasīts restorānos gan Apvienotajā Karalistē, gan ārpus tās.

Kopš 1996. gada notiek ikgadējais Felas austeru festivāls, kurā svin austeru sezonas sākumu, Kornvolas jūras produktu daudzveidību un kvalitāti, bet jo īpaši cildina vienu no pēdējām austeru zvejā atlikušajām tradicionālajām prasmēm, zvejošanu ar dragu no buru vai airu laivas.

Festivāla atbalstītāju vidū ir slavenais pavārs Riks Stains (Rick Stein): viņš Felmutas pilsētā atvēris restorānu, kura jūras velšu piedāvājumā goda vieta atvēlēta Felas austerēm. Felas austere ir arī filmzvaigzne, pavārgrāmatu varone un restorānu apskatnieku uzmanības objekts.

Felas austeres ir saņēmušas kustības “Slow Food” paspārnē dzimušās iniciatīvas “Garšas šķirsts” (Ark of Taste) atzinību, un tās uzskata par vienu pēdējiem atlikušajiem vietējo austeru krājumiem Apvienotajā Karalistē.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://archive.defra.gov.uk/foodfarm/food/industry/regional/foodname/products/documents/fal-oyster-pdo-120912.pdf

(1) OV L 93, 31.3.2006., 12. lpp.